Njarðvík tryggði sér í gærkvöld Íslandsmeistaratitilinn í körfubolta kvenna í annað sinn í sögunni. Njarðvíkingar voru nýliðar í úrvalsdeildinni í ár en gerðu sér lítið fyrir og fóru alla leið.
Njarðvík og Haukar áttust við í oddaleik úrslitaeinvígisins á Ásvöllum í gærkvöld. Fram að því höfðu allir leikir einvígisins unnist á útivelli og Njarðvík breytti ekki út af vananum í gær og vann sex stiga sigur 65-51, og liðið er þar með Íslandsmeistari. Þetta er í annað sinn sem kvennalið félagsins vinnur titilinn en það gerðist síðast fyrir áratug.
ég hef aldrei upplifað neitt svona
Sagði Helena Rafnsdóttir leikmaður Njarðvíkur að leik loknum. Liðsfélagi hennar, Kamilla Sól Viktorsdóttir, var ekki síður ánægð, og segist aldrei hafa búist við öðru en enn einum útisigrinum.
KA/Þór tryggði sér í gærkvöld sæti í undanúrslitum Íslandsmóts kvenna í handbolta með eins marks sigri á Haukum 24-23. Þar mæta þær Val en í hinu undanúrslitaeinvíginu mætir Fram annað hvort Stjörnunni eða ÍBV.
Breiðablik lagði FH að velli 3-0 í þriðju umferð bestu deildar karla í fótbolta í gær. Blikar hafa nú unni alla leiki sína líkt og Valur en liðin eru í efstu tveimur sætum deildarinnar eftir þrjár umferðir. Þá skildu ÍBV og Leiknir jöfn 1-1 en þriðja umferðin klárast í dag með þremur leikjum.